b'\n_START_ARTICLE_\nRobin Hood\n_START_PARAGRAPH_\nRobin Hood on englantilaisen tarinaperinteen mukaan Sherwoodin metsiss\xc3\xa4, Nottinghamin kaupungin l\xc3\xa4heisyydess\xc3\xa4 joskus 1100-luvun lopulla tai 1200-luvulla el\xc3\xa4nyt lainsuojaton ja taitava jousimies, joka varasti rikkailta ja antoi k\xc3\xb6yhille. Robinin rosvojoukot tunnettiin nimell\xc3\xa4 \xe2\x80\x9diloiset veikot\xe2\x80\x9d, h\xc3\xa4nen rakastettunsa oli Marian-neito ja arkkivihollisensa Nottinghamin seriffi._NEWLINE_Robin Hoodin tarina perustuu enimm\xc3\xa4kseen 1400-luvulta per\xc3\xa4isin oleviin balladeihin, mutta h\xc3\xa4net on mainittu sit\xc3\xa4 vanhemmissakin kirjoituksissa. Robinin historiallisuudesta ei olla varmoja, mutta h\xc3\xa4nen tarinansa saattaa pohjautua usean todellisen henkil\xc3\xb6n vaiheisiin._NEWLINE_Robin Hoodin legendaa on kerrottu vuosisatojen ajan balladeissa, n\xc3\xa4ytelmiss\xc3\xa4, kirjoissa ja elokuvissa. Tarina on muuttunut aikojen kuluessa ja siihen lis\xc3\xa4ill\xc3\xa4\xc3\xa4n edelleen uusia hahmoja ja teemoja.\n_START_SECTION_\nRobinin henkil\xc3\xb6kuva\n_START_PARAGRAPH_\nRobinin kerrotaan usein syntyneen vuonna 1160 Loxleyn kyl\xc3\xa4ss\xc3\xa4, jonka mainitaan joskus olevan Yorkshiress\xc3\xa4 ja toisinaan Nottinghamshiress\xc3\xa4. Robin on itsen\xc3\xa4inen talonpoika (yeoman, voi tarkoittaa my\xc3\xb6s \xe2\x80\x99aatelistaloudessa ty\xc3\xb6skentelev\xc3\xa4 ammattihenkil\xc3\xb6\xe2\x80\x99) ja nousevaa keskiluokkaa. H\xc3\xa4nen on kerrottu joskus my\xc3\xb6s olevan mets\xc3\xa4miehen poika tai Sir Robin, kolmannelta ristiretkelt\xc3\xa4 palannut ritari, jonka maat seriffi oli varastanut. H\xc3\xa4nt\xc3\xa4 on my\xc3\xb6s kutsuttu Huntingdonin kreiviksi tai t\xc3\xa4m\xc3\xa4n pojaksi._NEWLINE_Keskiaikaisissa balladeissa ei kerrota, miksi Robinista tuli lainsuojaton. Er\xc3\xa4s my\xc3\xb6h\xc3\xa4isempi tarina kertoo, ett\xc3\xa4 Robin ampui peuran vedonly\xc3\xb6nniss\xc3\xa4 15 vuoden ik\xc3\xa4isen\xc3\xa4 ja sen j\xc3\xa4lkeen my\xc3\xb6s 15 miest\xc3\xa4, jotka kielt\xc3\xa4ytyiv\xc3\xa4t maksamasta h\xc3\xa4nelle ja uhkasivat h\xc3\xa4nt\xc3\xa4. Toisen tarinan mukaan Robin etsint\xc3\xa4kuulutettiin h\xc3\xa4nen pelastettuaan Much Myll\xc3\xa4rinpojan._NEWLINE_Robin pukeutuu vihre\xc3\xa4\xc3\xa4n asuun. H\xc3\xa4n on lainsuojaton, joka asuu tarinasta riippuen Sherwoodin mets\xc3\xa4ss\xc3\xa4 Nottinghamshiress\xc3\xa4 tai Barnsdalessa Yorkshiress\xc3\xa4. H\xc3\xa4nen sanotaan varastavan rikkailta ja antavan k\xc3\xb6yhille sek\xc3\xa4 puolustavan heikkoja n\xc3\xa4iden sortajia vastaan. H\xc3\xa4nen suurin rikoksensa on peuranmets\xc3\xa4stys, sill\xc3\xa4 normannit olivat kielt\xc3\xa4neet sen 1066 ja valvoivat kieltoa ankarasti. H\xc3\xa4nen vihollisiaan ovat etenkin Nottinghamin seriffi ja korruptoituneet kirkonmiehet. Varhaisimmissa balladeissa Robin usein surmaa vihollisiaan kuten Nottinghamin seriffin ja Guy of Gisbornen._NEWLINE_Robinin rosvojoukkio on nimelt\xc3\xa4\xc3\xa4n \xe2\x80\x9diloiset veikot\xe2\x80\x9d. H\xc3\xa4nen rakkaansa on Marian-neito, mutta Robinilla ja Marianilla ei balladien mukaan ole lapsia. Robin palvelee Neitsyt Mariaa monissa tarinoissa, mutta joskus h\xc3\xa4nen on kerrottu olevan \xe2\x80\x9dmets\xc3\xa4n pakanajumalan poika\xe2\x80\x9d._NEWLINE_Robin on mestariampuja. H\xc3\xa4n on valepukujen mestari, ja h\xc3\xa4n huijaa vihollisiaan ja pelastaa omiaan usein niiden avulla. H\xc3\xa4n osallistuu naamioituneena jousiammuntakilpailuihin Nottinghamissa ja voittaa halkaistuaan vastustajansa nuolen. Robin on my\xc3\xb6s taitava miekkamies. Monessa tarinassa h\xc3\xa4n kuitenkin h\xc3\xa4vi\xc3\xa4\xc3\xa4 ottelunsa muukalaisia vastaan, mutta saa heid\xc3\xa4t sen j\xc3\xa4lkeen liittym\xc3\xa4\xc3\xa4n joukkoihinsa; n\xc3\xa4in moni iloisista veikoista tuli mukaan._NEWLINE_Joskus Robin taistelee saksien puolella normannivalloittaja vastaan. Robin puolustaa yleens\xc3\xa4 laillista kuningasta, etenkin Rikhard Leijonamielt\xc3\xa4, ja taistelee vallananastaja Juhanaa vastaan. Monissa elokuvissa kuningas Rikhard lopulta armahtaa Robinin. Balladien mukaan Robin v\xc3\xa4syy kuninkaan palvelemiseen ja palaa mets\xc3\xa4\xc3\xa4n 22 vuodeksi._NEWLINE_Robinin kerrotaan sairastuneen 1247 ja hakeneen apua serkultaan, Kirkleesin priorittarelta. T\xc3\xa4m\xc3\xa4 iskee Robinin suonta kuitenkin liikaa, tarkoituksenaan surmata Robin. Kuoleva Robin ampuu ikkunasta nuolen ja toivoo yst\xc3\xa4v\xc3\xa4lt\xc3\xa4\xc3\xa4n Pikku Johnilta hautansa olevan paikassa, johon nuoli laskeutuu.\n_START_SECTION_\nTaustat\n_START_PARAGRAPH_\nRobinin tarinoissa viitataan todellisiin normannien ja anglosaksien kiistoihin, ja my\xc3\xb6hemmiss\xc3\xa4 versioissa my\xc3\xb6s Juhanan ja Rikhardin kiistelyyn Englannin kruunusta. Tarinoissa on n\xc3\xa4hty my\xc3\xb6s kaikuja Simon V de Montfortin kapinasta 1265 ja Lancasterin jaarli Thomasin kapinasta Edvard II:ta vastaan 1322, Hereward the Waken taisteluista normanneja vastaan 1070\xe2\x80\x931071 ja William Wallacen vastarinnasta Skotlannissa 1297\xe2\x80\x931305.\n_START_SECTION_\nTapahtumapaikat\n_START_PARAGRAPH_\nRobin Hoodin tunnetuin olinpaikka tarinoissa on Sherwoodin mets\xc3\xa4 Nottinghamshiress\xc3\xa4 Nottinghamin kaupungin l\xc3\xa4hell\xc3\xa4, ja joidenkin iloisista veikoistakin kerrotaan olleen sielt\xc3\xa4 kotoisin. Iloisten veikkojen p\xc3\xa4\xc3\xa4majaksi mets\xc3\xa4ss\xc3\xa4 on kerrottu ontto puu, luola tai m\xc3\xb6kki. Sherwoodin mets\xc3\xa4 oli kuninkaallinen peurojen mets\xc3\xa4styspaikka, jossa salamets\xc3\xa4stys, johon Robin syyllistyi, oli ankarasti kielletty. Joissain tarinoissa Robin Hoodin legendojen tapahtumapaikka on Barnsdale, pienehk\xc3\xb6 mets\xc3\xa4inen alue Yorkshiressa. Se on kuitenkin kaukana Nottinghamista, eik\xc3\xa4 se ollut kuninkaallinen, vartioitu mets\xc3\xa4. Yorkshiressa on kuitenkin nykyisin Loxleyn kyl\xc3\xa4, jota Robinin kotikyl\xc3\xa4ksi kutsutaan, ja Robinin haudaksi v\xc3\xa4itetty hauta. My\xc3\xb6s Huntingdon sijaitsee siell\xc3\xa4.\n_START_SECTION_\nHistoriallisuus\n_START_PARAGRAPH_\nRobinin olemassaoloa on ep\xc3\xa4ilty, ja jotkut historiantutkijat pit\xc3\xa4v\xc3\xa4tkin h\xc3\xa4nt\xc3\xa4 vain keskiaikaisten balladien kuvitteellisena hahmona. Robinin tarinassa on kuitenkin tapahtumia monen todelliseksi tiedetyn lainsuojattoman el\xc3\xa4m\xc3\xa4st\xc3\xa4, ja h\xc3\xa4nen legendansa saattaakin olla koottu monen henkil\xc3\xb6n vaiheista. Robinin tarinoissa esiintyv\xc3\xa4t kuninkaat ovat todellisia, samoin kuin mahdollisesti muutama muukin hahmo. My\xc3\xb6s legendojen tapahtumapaikat, kuten Sherwoodin mets\xc3\xa4, Nottinghamin kaupunki ja Barnsdale ovat todellisia paikkoja.\n_START_SECTION_\nIloiset veikot\n_START_PARAGRAPH_\nRobin Hoodin rosvojoukon j\xc3\xa4seni\xc3\xa4, \xe2\x80\x9diloisia veikkoja\xe2\x80\x9d, kerrottiin olleen yhteens\xc3\xa4 140. Heist\xc3\xa4 vain muutama tunnetaan nimelt\xc3\xa4._NEWLINE_Pikku John on ollut Robin Hoodin rinnalla alusta saakka. Ensimm\xc3\xa4inen maininta h\xc3\xa4nest\xc3\xa4 on noin vuonna 1420 kirjoitetusta Orygynale Chroniclesta. Siin\xc3\xa4 John mainitaan jopa ennen Robinia, mik\xc3\xa4 voi viitata siihen, ett\xc3\xa4 h\xc3\xa4nt\xc3\xa4 pidettiin joukkion johtajana. John mainitaan my\xc3\xb6s Scotichroniconissa 1440-luvulta sek\xc3\xa4 varhaisissa balladeissa. The Death of Robin Hood -kertomuksessa h\xc3\xa4n on paikalla Robinin kuoleman hetkill\xc3\xa4, mutta joissain toisissa h\xc3\xa4n puuttuu niist\xc3\xa4. Vanhassa balladissa ja siit\xc3\xa4 tehdyss\xc3\xa4 n\xc3\xa4ytelm\xc3\xa4ss\xc3\xa4 Robin Hood and Little John kuvataan miesten tapaaminen. Ollessaan k\xc3\xa4velyll\xc3\xa4 yksin mets\xc3\xa4ss\xc3\xa4 Robin tapaa yli kaksimetrisen muukalaisen, joka ei suostu v\xc3\xa4ist\xc3\xa4m\xc3\xa4\xc3\xa4n h\xc3\xa4nt\xc3\xa4 puron yli ment\xc3\xa4ess\xc3\xa4. Miehet k\xc3\xa4yv\xc3\xa4t tappeluun sauvoin puron yll\xc3\xa4 ja John pudottaa Robinin veteen. Robin pyyt\xc3\xa4\xc3\xa4 miest\xc3\xa4 joukkoihinsa. T\xc3\xa4m\xc3\xa4 sanoo nimekseen John Little, mutta h\xc3\xa4nt\xc3\xa4 aletaan kutsua Little Johniksi (Pikku John). Tarinassa A Gest of Robin Hode Johnista k\xc3\xa4ytet\xc3\xa4\xc3\xa4n joskus nime\xc3\xa4 Reynold Greenleaf. Joissain 1300-luvun alun oikeusasiakirjoissa mainitaan Pikku John -niminen rosvo. Pikku Johnin sanotaan olleen haudatun Hathersagen kyl\xc3\xa4\xc3\xa4n Derbyshiress\xc3\xa4, mutta haudasta l\xc3\xb6ydetyn suurikokoisen miehet j\xc3\xa4\xc3\xa4nn\xc3\xb6kset ovat sittemmin kadonneet._NEWLINE_Veli Tuck on munkki, joka aloitti esiintymisens\xc3\xa4 Robinin balladeissa alun perin Marian-neidon yhteydess\xc3\xa4 englantilaisissa kev\xc3\xa4tjuhlissa. Miesten ensikohtaaminen tapahtuu ilmeisesti balladissa Robin Hood and the Curtal Friar. Tuck kuvataan taitavana miekkamiehen\xc3\xa4, joka uskaltaa vastustaa Robinia kun t\xc3\xa4m\xc3\xa4 komentaa Tuckin kantamaan itsens\xc3\xa4 joen yli. My\xc3\xb6hemmin h\xc3\xa4net kuvataan pulskana, hyv\xc3\xa4st\xc3\xa4 ruoasta ja juomasta pit\xc3\xa4v\xc3\xa4n\xc3\xa4 leppoisana hahmona._NEWLINE_Puna-Will esiintyy varhaisissa balladeissa Robin and the Monk ja A Gest of Robyn Hode Pikku Johnin ja Much Myll\xc3\xa4rinpojan rinnalla. H\xc3\xa4nen nimens\xc3\xa4 kirjoitetaan monin eri tavoin. Will kuvataan keikarina, joka k\xc3\xa4ytt\xc3\xa4\xc3\xa4 punaista v\xc3\xa4ri\xc3\xa4 vaatteissaan. Robinin ja Willin tapaaminen kuvataan balladissa Robin Hood and Will Scarlet. Robin n\xc3\xa4kee h\xc3\xa4net k\xc3\xa4velev\xc3\xa4n yksin mets\xc3\xa4ss\xc3\xa4. Miehet tappelevat ja Robin saa haavan p\xc3\xa4\xc3\xa4h\xc3\xa4ns\xc3\xa4. Will paljastuu Robinin veljenpojaksi, joka on paennut Maxfieldist\xc3\xa4 hakemaan suojelusta metsien rosvojoukolta ja etsim\xc3\xa4\xc3\xa4n set\xc3\xa4\xc3\xa4ns\xc3\xa4, ja Robin ottaa h\xc3\xa4net suojiinsa._NEWLINE_Much Myll\xc3\xa4rinpoika on yksi alkuper\xc3\xa4isist\xc3\xa4 iloisista veikoista ja n\xc3\xa4kyv\xc3\xa4ss\xc3\xa4 osassa varhaisissa kertomuksissa. H\xc3\xa4n on taitava miekkailija. Tarinassa Robin Hood and the Monk h\xc3\xa4n on pelastamassa Robinia vankilasta. My\xc3\xb6hemmiss\xc3\xa4 tarinoissa h\xc3\xa4n muuttui n\xc3\xa4kym\xc3\xa4tt\xc3\xb6m\xc3\xa4mm\xc3\xa4ksi._NEWLINE_Allan a Dale tuli kertomuksiin mukaan vasta my\xc3\xb6hemmin, ensi kertaa 1600-luvun balladissa Robin Hood and Allin \xc3\xa1 Dale. Robin auttaa Allania saamaan rakastettunsa takaisin, ja Allan liittyy iloisiin veikkoihin. H\xc3\xa4net kuvataan usein kiertelev\xc3\xa4n\xc3\xa4 laulajana ja joskus Robinin tarinan kertojana._NEWLINE_Will Stutely esiintyy kahdessa balladissa. Robin Hood Rescuing Will Stutely kertoo kuinka Robin pelastaa sheriffin vangitseman ja hirttotuomion saaneen Willin. Muita nimelt\xc3\xa4 tunnettuja iloisia veikkoja ovat Arthur \xc3\xa1 Bland ja David of Doncaster.\n_START_SECTION_\nMuita hahmoja\n_START_PARAGRAPH_\nMarian-neito on Robinin rakastettu. Heid\xc3\xa4n rakkaustarinansa lienee saanut vaikutteita ranskalaisesta paimenrunosta Le Jeu de Robin et Marion, jolla ei ole nimi\xc3\xa4 lukuun ottamatta kuitenkaan mit\xc3\xa4\xc3\xa4n yhteytt\xc3\xa4 Robin Hoodin legendaan. Varhaisissa balladeissa Robin omistautuu Neitsyt Marialle, eik\xc3\xa4 h\xc3\xa4nell\xc3\xa4 ole naisseuralaista. Marian-neito mainitaan ensi kertaa Alexander Barclayn runoissa The Ship of Follies (noin 1508). Varhaisissa englantilaisissa kev\xc3\xa4tjuhlissa Robinin naisseuralainen on joskus nimelt\xc3\xa4\xc3\xa4n Matilda Fitzwater tai Fitzwalter. Marian mainitaan ohimennen 1600-luvun balladeissa Robin Hood and Queen Katherine ja Robin Hood\xe2\x80\x99s Golden Prize. P\xc3\xa4\xc3\xa4roolissa h\xc3\xa4n on vasta tarinassa Robin Hood and Maid Marian (n. 1660). Silloin niin h\xc3\xa4n kuin Robinkin n\xc3\xa4hd\xc3\xa4\xc3\xa4n jo aatelissukuisina._NEWLINE_Nottinghamin seriffi on Robin Hoodin tarinoiden p\xc3\xa4\xc3\xa4konna, Robinin rosvojoukkoa vainoava kruunun edustaja, joka on ollut mukana tarinoissa jo varhain. H\xc3\xa4nen nime\xc3\xa4\xc3\xa4n ei mainita kertaakaan._NEWLINE_Guy of Gisborne on konnahahmo, joka esiintyy ensi kertaa balladissa Robin Hood and Guy of Gisborne (noin 1475). H\xc3\xa4n on mets\xc3\xa4st\xc3\xa4m\xc3\xa4ss\xc3\xa4 lainsuojattomia ja k\xc3\xa4y miekkataistelun Robinia vastaan, jossa h\xc3\xa4n saa surmansa.'